CELEX: 32022R0954
Language: hu
Date: 2022-05-12 00:00:00
Title: A Bizottság (EU) 2022/954 felhatalmazáson alapuló rendelete (2022. május 12.) a 183/2014/EU felhatalmazáson alapuló rendeletben meghatározott szabályozástechnikai standardoknak az egyedi és általános hitelkockázati kiigazítások kiszámításának meghatározása tekintetében történő módosításáról (EGT-vonatkozású szöveg)

2022.6.21.   
               
               
                  HU
               
               
                  Az Európai Unió Hivatalos Lapja
               
               
                  L 165/24
               
            
         A BIZOTTSÁG (EU) 2022/954 FELHATALMAZÁSON ALAPULÓ RENDELETE
         (2022. május 12.)
         a 183/2014/EU felhatalmazáson alapuló rendeletben meghatározott szabályozástechnikai standardoknak az egyedi és általános hitelkockázati kiigazítások kiszámításának meghatározása tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a hitelintézetekre vonatkozó prudenciális követelményekről és a 648/2012/EU rendelet módosításáról szóló, 2013. június 26-i 575/2013/EU európai parlamenti és tanácsi rendeletre (1) és különösen annak 110. cikke (4) bekezdésének harmadik albekezdésére,
         mivel:
         
                     (1)
                  
                  
                     A hitelkockázati kiigazításnak az 575/2013/EU rendelet 4. cikke (1) bekezdésének 95. pontjában szereplő meghatározása alapján csak azok a várható hitelezési veszteségek vehetők figyelembe az említett rendelet 127. cikke (1) bekezdése szerinti kockázati súly hozzárendelésekor, amelyeket a nemteljesítő kitettséget tartó intézmény által végzett egyedi hitelkockázati kiigazítások tartalmaznak. Egy eladást követően azonban a vásárló intézmény nem veheti figyelembe azokat a hitelezési veszteségeket, amelyeket az eladó intézmény a nemteljesítő kitettség ügyleti árában már elszámolt. Ennek eredményeként a nemteljesítő kitettségre alkalmazott kockázati súly az említett kitettség eladását követően annak ellenére is megváltozhat, hogy az ügyleti ár tartalmazza az eladó intézmény által az eladást megelőzően elkönyvelt várható hitelezési veszteségekre vonatkozó egyedi hitelkockázati kiigazításoknak megfelelő diszkontösszeget. Ez a helyzet szabályozási akadályt gördít a nemteljesítő kitettségek másodlagos piacai létrehozásának útjába, mivel az eladó intézmény, illetve a vásárló intézmény által a nemteljesítő kitettségre alkalmazott kockázati súlyok közötti esetleges eltérés csökkentheti az ügylet vonzerejét a vásárló intézmény számára, és ezáltal indokolatlanul akadályozhatja a hitelintézeteket abban, hogy a nemteljesítő kitettségeiket kivezessék a mérlegükből.
                  
               
                     (2)
                  
                  
                     Továbbá annak figyelembevétele érdekében, hogy a Covid19-világjárvány a nemteljesítő kitettségek szintjének növekedését eredményezheti a hitelintézetek körében, kívánatos megszüntetni a nemteljesítő kitettségek másodlagos piacainak létrehozását gátló bármilyen szabályozási akadályt. Ezért biztosítani kell, hogy az 575/2013/EU rendelet 127. cikke (1) bekezdésének alkalmazásában elismert egyedi hitelkockázati kiigazítások között figyelembe lehessen venni a nemteljesítő kitettségek ügyleti árában szereplő minden olyan diszkontot, amelyet a vásárló intézmény nem jelenített meg az elsődleges alapvető tőke növekményeként. Különösen annak elkerülése érdekében, hogy a vásárló intézmény a vásárlást követően indokolatlanul kétszer vegye figyelembe a várható veszteség szintjének potenciális csökkenését – mind elsődleges alapvető tőkeként, mind az 575/2013/EU rendelet 127. cikkének (1) bekezdése szerinti kockázati súly meghatározásakor–, a nem teljesítő kitettség megvásárlást követő újraértékelésekor a diszkont nem tartalmazhatja a nemteljesítő kitettség újraértékelt összegének azon részét, amelyet az intézmény az elsődleges alapvető tőke növekményeként jelenített meg.
                  
               
                     (3)
                  
                  
                     A 183/2014/EU felhatalmazáson alapuló bizottsági rendeletet (2) ezért ennek megfelelően módosítani kell.
                  
               
                     (4)
                  
                  
                     Ez a rendelet az Európai Bankhatóság által a Bizottsághoz benyújtott szabályozástechnikai standardtervezeteken alapul.
                  
               
                     (5)
                  
                  
                     Az Európai Bankhatóság nyilvános konzultációt folytatott az e rendelet alapját képező szabályozástechnikai standardtervezetekről, elemezte az ezzel összefüggésben felmerülő lehetséges költségeket és hasznot, és kikérte az 1093/2010/EU rendelet (3) 37. cikke alapján létrehozott Banki Érdekképviseleti Csoport tanácsát,
                  
               ELFOGADTA EZT A RENDELETET:
         
            1. cikk
            A 183/2014/EU felhatalmazáson alapuló rendelet módosítása
            A 183/2014/EU felhatalmazáson alapuló rendelet 1. cikke a következő (6) bekezdéssel egészül ki:
            
               
                  „(6)   Az (1) bekezdés sérelme nélkül, az egyedi hitelkockázati kiigazításoknak az 575/2013/EU rendelet 127. cikke (1) bekezdésének a) és b) pontjában említett kockázati súlyoknak a nemteljesítő kitettség fedezetlen részéhez való hozzárendelése céljából történő kiszámításakor az intézményeknek figyelembe kell venniük a kötelezett adott kitettséggel kapcsolatos tartozásának összege és a következők összege közötti pozitív különbséget:
                  
                              a)
                           
                           
                              a szavatolótőke további csökkentése, ha a kitettséget teljes mértékben leírták;
                           
                        
                              b)
                           
                           
                              az adott kitettséghez kapcsolódó, már meglévő szavatolótőke-csökkentések.”
                           
                        
            
         
         
            2. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2022. május 12-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 176., 2013.6.27., 1. o.
         
         
            (2)  A Bizottság 183/2014/EU felhatalmazáson alapuló rendelete (2013. december 20.) a hitelintézetekre és befektetési vállalkozásokra vonatkozó prudenciális követelményekről szóló 575/2013/EU európai parlamenti és tanácsi rendeletnek az egyedi és az általános hitelkockázati kiigazítások kiszámításának meghatározásáról szóló szabályozási technikai standardok tekintetében történő kiegészítéséről (HL L 57., 2014.2.27., 3. o.).
         
            (3)  Az Európai Parlament és a Tanács 1093/2010/EU rendelete (2010. november 24.) az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.).